S-56/2015

Mál þetta er höfðað með tveimur ákærum lögreglustjórans á höfuðborgarsvæðinu, útgefnum 3. febrúar og 3. mars 2015, á hendur B-kk-þgf J-kk-þgf, kt. 000000-0000, Lindasmára 39 í Kópavogi.

Með fyrri ákærunni er höfðað sakamál á hendur ákærða „fyrir eftirtalin hegningar-, umferðar- og fíkniefnalagabrot, framin á árinu 2014 nema annað sé tekið fram:

I.

Fyrir þjófnað, með því að hafa:

1. Föstudaginn 21. febrúar, í verslun Nóatúns, Hamraborg 18 í Kópavogi, stolið matvöru, samtals að verðmæti 749 krónur.

2. Miðvikudaginn 12. mars, í verslun Nóatúns, Hamraborg 18 í Kópavogi, stolið matvöru að verðmæti 445 krónur.

3. Föstudaginn 6. júní, í verslun Nóatúns, Nóatúni 17 í Reykjavík, stolið matvöru að verðmæti 14.998 krónur.

4. Að morgni föstudagsins 28. nóvember, stolið dælulykli frá Atlantsolíu úr bifreiðinni RR-093, sem ákærði hafði tekið heimildarlaust með vísan til ákæruliðar IV., og á sjálfsafgreiðslustöð Atlantsolíu við Búðakór 2 í Kópavogi dælt bensíni á bifreiðina og á bensínbrúsa í tveimur færslum með dælulyklinum, samtals að verðmæti 13.087 krónur.

5. Aðfaranótt 6. desember, brotist inn í húsnæði Kópavogsbæjar við Fannborg 4 í Kópavogi, með því að brjóta rúðu, og stolið þaðan tveimur tölvuskjáum samtals að verðmæti 60.000 krónur.

6. Þriðjudaginn 13. janúar 2015, í verslun Korpu outlet, Korputorgi við Blikastaðaveg 2 í Reykjavík, stolið buxum að verðmæti 2.990 krónur.

Teljast brot þessi varða við 244. gr. almennra hegningarlaga nr. 19/1940.

II.

Fyrir fíkniefnalagabrot, með því að hafa:

1. Að kvöldi laugardagsins 16. ágúst sem farþegi í bifreiðinni YN-544, sem stöðvuð var af lögreglu á Fífuhvammsvegi í Kópavogi, á vegarkafla við Bæjarbraut, haft í vörslum sínum 1,55 g af tóbaksblönduðu kannabisefni sem lögregla fann við leit á ákærða.

2. Miðvikudaginn 20. ágúst í Skeiðarvogi í Reykjavík, á móts við veitingastaðinn Wilsons pizza, haft í vörslum sínum 8,95 g af amfetamíni.

3. Að kvöldi sunnudagsins 14. september við verslunina Iceland, Arnarbakka í Reykjavík, haft í vörslum sínum 9,83 g af amfetamíni sem lögregla fann við leit á ákærða.

4. Aðfaranótt mánudagsins 29. september við Blöndubakka í Reykjavík haft í vörslum sínum 7,36 g af amfetamíni sem lögregla fann við leit á ákærða.

5. Að morgni fimmtudagsins 2. október sem farþegi í bifreiðinni NA-324, sem stöðvuð var af lögreglu á bifreiðastæði við Hagkaup í Skeifunni í Reykjavík, haft í vörslum sínum 0,69 g af maríjúana sem lögregla fann við leit á ákærða.

6. Að kvöldi fimmtudagsins 23. október í bifreiðinni SD-006 sem stóð kyrrstæð við Bílaapótekið, Hæðasmára 4 í Kópavogi, haft í vörslum sínum 1,78 g af maríjúana sem lögregla fann við leit á ákærða.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

III.

Fyrir umferðarlagabrot, með því að hafa:

1. Aðfaranótt föstudagsins 24. október, ekið bifreiðinni RR-719 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 4,0 ng/ml og amfetamín 135 ng/ml) um innkeyrslu við Heiðargerði 27 í Vogum við Vatnsleysuströnd, uns aksturinn stöðvaðist.

2. Föstudaginn 28. nóvember, ekið bifreiðinni DG-766 sviptur ökurétti og óhæfur um að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 0,6 ng/ml og amfetamín 285 ng/ml), suður Stekkjarbakka í Reykjavík, sem leið lá, uns lögregla stöðvaði aksturinn við Urðarbakka 10.

Teljast brot þessi varða við 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

IV.

Fyrir nytjastuld, með því að hafa, aðfaranótt 28. nóvember, í heimildarleysi tekið bifreiðina RR-093 þar sem hún stóð á bifreiðastæði við Vindakór 14 í Kópavogi og ekið henni um götur, uns ákærði vísaði lögreglu á bifreiðina síðar sama dag þar sem hún stóð á bifreiðastæði við Hraunbæ 100 í Reykjavík.

Telst brot þetta varða við 1. mgr. 259. gr. almennra hegningarlaga nr. 19/1940.“

Með seinni ákærunni er höfðað mál á hendur ákærða „fyrir eftirtalin hegningar-, og fíkniefnalagabrot, framin á árinu 2015:

I.

Fyrir þjófnaði, með því að hafa:

1. Laugardaginn 10. janúar, að Radisson Blu Hótel Sögu við Hagatorg í Reykjavík, í félagi við B, farið inn í hótelherbergi í leigu hótelgests, með því að fara inn um opinn glugga og stolið þaðan ferðatösku, bakpoka, hliðartösku, skópari, þremur útivistarjökkum, fartölvu, myndavél, farsíma, Ipod Touch tæki, tösku, ginflösku og bjórkippu, allt að óþekktu verðmæti.

2. Mánudaginn 12. janúar, í verslun Hagkaupa við Eiðistorg 11 á Seltjarnarnesi í félagi við óþekkta konu, stolið 8 pakkningum af hreindýrakjöti, samtals að verðmæti 62.456 krónur.

3. Þriðjudaginn 20. janúar, í húsnæði Fjölbrautarskólans við Ármúla að Ármúla 12 í Reykjavík, stolið tösku sem innihélt ýmis skólagögn, allt að óþekktu verðmæti.

4. Miðvikudaginn 21. janúar, að Hótel Íslandi við Ármúla 9 í Reykjavík, farið inn í eldhús hótelsins og gert tilraun til að stela helluborði og tösku að óþekktu verðmæti.

5. Laugardaginn 31. janúar, á bifreiðastæði við Arahóla 2 í Reykjavík, brotist inn í bifreiðina TO-354 með því að brjóta afturrúðu bifreiðarinnar og stolið þaðan ýmsum áhöldum og verkfærum, þ.á m. kassa af netkapli, höggborvél, batterísskrúfvél, tveimur netmælum og laiser, allt að óþekktu verðmæti.

Teljast brot þessi varða við 244. gr. almennra hegningarlaga nr. 19/1940 en brot í ákærulið 4. að auki við 20. gr. sömu laga.

II.

Fyrir fíkniefnalagabrot, með því að hafa, föstudaginn 23. janúar, í íbúð að Eyjabakka 13 í Reykjavík, haft í vörslum sínum, samtals 7,36 g af maríhúana og 1,33 g af tóbaksblönduðu kannabisefni, er fannst við leit lögreglu.

Telst þetta varða við 2. gr., sbr. 5. og 6. gr., laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.“

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar. Jafnframt er krafist upptöku á samtals 26,14 g af amfetamíni, 9,83 g af maríjúana og 2,88 g af tóbaksblönduðu kannabisefni.

Í málinu gera Hagar hf. kröfu um að ákærði verði dæmdur til að greiða félaginu skaðabætur að fjárhæð 62.456 krónur auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 12. janúar 2015 og þar til mánuður er liðinn frá birtingu kröfunnar, en síðan dráttarvaxta samkvæmt 9. gr., sbr. 1. mgr. 6. gr., sömu laga frá þeim degi til greiðsludags. Þá er krafist málskostnaðar.

Við þingfestingu málsins var því lýst yfir af hálfu ákæruvalds að saksókn á hendur ákærða vegna innbrots í húsnæði Kópavogsbæjar aðfaranótt laugardagsins 6. desember 2014, sbr. liður I.5 í ákæru 3. febrúar 2015, tæki til þess að hann hefði stolið einum tölvuskjá að verðmæti 30.000 krónur, en ekki tveimur að verðmæti samtals 60.000 krónur.

Ákærði hefur fyrir dómi skýlaust játað brot sín og var því farið með málið samkvæmt 164. gr. laga nr. 88/2008 um meðferð sakamála og það tekið til dóms án frekari sönnunarfærslu eftir að sækjandi og verjandi höfðu tjáð sig stuttlega um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er réttilega heimfærð til refsiákvæða í ákæru.

Ákærði, sem er rétt tæplega 22 ára að aldri, hefur ekki áður hlotið refsidóm, en alls átta sinnum gengist undir sektargreiðslu hjá lögreglustjóra fyrir brot gegn lögum nr. 65/1974 um ávana- og fíkniefni. Þar af eru fjórar sáttir frá 2. október 2014, en ein þeirra tók að auki til brots gegn 1. mgr. sbr. 2. mgr. 45. gr. a. umferðarlaga og sætti ákærði fyrir það sviptingu ökuréttar í 12 mánuði. Ákærði er nú sakfelldur fyrir 10 þjófnaðarbrot, eina þjófnaðartilraun, nytjastuld, 7 fíkniefnalagabrot og fyrir að hafa tvívegis ekið bifreið undir áhrifum ávana- og fíkniefna og sviptur ökurétti. Ákærði gekkst greiðlega við brotum sínum og um mörg þjófnaðarbrotanna á það við að um smáræði í skilningi 1. mgr. 256. gr. almennra hegningarlaga var að ræða.

Að framangreindu virtu og með hliðsjón af 77. og 78. gr. almennra hegningarlaga þykir refsing ákærða hæfilega ákveðin fangelsi í sjö mánuði, en rétt þykir að fresta fullnustu hennar og skal hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Með vísan til 6. mgr. 102. gr. umferðarlaga ber að svipta ákærða ökurétti í þrjú ár frá 2. október 2015 að telja, en þá rennur út sú svipting ökuréttar sem hann gekkst undir með sátt 2. október 2014.

Með vísan til 6. mgr. 5. gr. laga nr. 65/1974 verður krafa ákæruvalds um upptöku á fíkniefnum tekin til greina.

Ákærði hefur samþykkt bótakröfu Haga hf. Verður hún tekin til greina, en um vexti fer svo sem í dómsorði greinir. Krafa félagsins um greiðslu kostnaðar við að halda bótakröfunni fram fyrir dómi á stoð í 3. mgr. 176. gr. laga nr. 88/2008 um meðferð sakamála og verður að teknu tilliti til virðisaukaskatts tekin til greina með 74.400 krónum.

Ákærði verður dæmdur til að greiða allan sakarkostnað málsins samkvæmt yfirliti sækjanda og ákvörðun dómsins um þóknun skipaðs verjanda ákærða, sem ákveðin er að meðtöldum virðisaukaskatti, eins og nánar greinir í dómsorði.

Þ-kk-nf I-kk-nf N-kk-nf dómstjóri dæmir mál þetta.

D ó m s o r ð

Ákærði, B-kk-nf J-kk-nf, sæti fangelsi í sjö mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í þrjú ár frá 2. október 2015 að telja.

Ákærði greiði Högum hf. skaðabætur að fjárhæð 62.456 krónur auk vaxta samkvæmt 1. mgr. 8. gr. laga um vexti og verðtryggingu nr. 38/2001 frá 12. janúar til 1. mars 2015, en dráttarvaxta samkvæmt 1. mgr. 6. gr. sömu laga frá þeim degi til greiðsludags, og 74.400 krónur í málskostnað.

Ákærði sæti upptöku á 26,14 g af amfetamíni, 9,83 g af maríjúana og 2,88 g af tóbaksblönduðu kannabisefni.

Ákærði greiði 379.638 krónur í sakarkostnað, þar með talda þóknun skipaðs verjanda síns, S-kk-ef S-kk-ef héraðsdómslögmanns, 93.000 krónur.

Þ-kk-nf I-kk-nf N-kk-nf